1903, vor genau hunnert Johr, doo war imme kleene saarpälzische Dorf die Welt noch in Ordnung. Doomols hat ma noch nix vun so Färz wie kommunales-soziales Beziehungsgeflecht geheert  nee, doomols hat eenfach jeder jeden gekennt. De Lehrer hat genau gewißt, wann die Schulbuuwe de Deiwel angestellt gehat hann. De Parrer  hat gewißt oder mindischtens geahnt, welle vun seine Schäfcher ebbes mettenanner gehat hann, obwohl se noch gar nett  oder schun memme annere  veheirat ware. Unn de Schitz hat gewißt, bei welle Spitzklicker iwwer Nacht als emoo zufällisch e Grenzsteen e paar Zentimeter weiter uffs Nochbargrundstick geritscht iss.